መኽሰብ ደበሳይ ኣብ ዓመተ 2014 ብዩ-ሲ-ኣ ተፈላጥነት ኣብ ዘለዎ ውድድራት ኣፍሪቃ ብዘመዝገቦ ድምር ነጥብታት ንዝተሸለማ ህያብ እንታይ ኔራ?
ኮሚሽን ባህልን ስፖርትን ኤርትራ ንተቐዳዳማይ መኽሰብ ደበሳይ ሸሊሙ
ኮሚሽን ባህልን ስፖርትን ኤርትራ ተቐዳዳማይ ብሽክለታ መኽሰብ ደበሳይ ኣብ ዓመተ 2014 ንዝዓተሮ ሽልማት ‘ኮኾብ ተቐዳዳማይ ኣፍሪቃ 2014’ ኣፍልጦን ክብሪን ከምኡ’ውን ሽልማት ንምሃብ ሚኒስተራት፡ ኣባላት ሃገራውያን ፈደረሽናት ስፖርት፡ ኮሚቴ ኦሎምፒክ፡ ማሕበረሰብ ስፖርት ቅድድም ብሽክለታን ዕዱማት ኣጋይሽን ኣብ ዝተረኽብሉ ብቐዳም 31 ጥሪ 2014 ጽምብል ኣካይዱ። ኣብቲ ኣብ ሆቴል እምባሶይራ ዝተኻየደ ስነ-ስርዓት ኮሚሽነር ኮሚሽን ባህልን ስፖርትን ኣምባሳደር ዘመደ ተኽለ ኣብ ዘስምዖ ቃል እቲ ኣጋጣሚ ምውዳቡ መቐጸልታ ናይቲ ብመንግስቲን ህዝብን ሓበን ሃገሮም ንዝኾኑ ስፖርታውያን ንምትብባዕ ክካየድ ዝጸንሐ ምትብባዕ ምዃኑ ብምምልካት፡ ተቐዳዳማይ መኽሰብ ደበሳይ ዘመዝገቦ ደረጃ ዓወት ዓብን ንተካእቲ ኣብነት ዝኸውንን ከምዝኾነ ገሊጹ። ኮሚሽን ባህልን ስፖርትን ነዚ ብደረጃ ኣፍሪቃ ዝተረኽበ ንሃገርን ህዝብን ዘሐበነ ዓወት ዝግባእ ክብሪ በቲ ዝግባእ ደረጃ ክህብ ግቡእ ምዃኑ ዝሓበረ ኣምባሳደር ዘመደ፡ በቲ ተቐዳዳማይ መኽሰብ ዘመዝገቦ ዓወት “ከም ሃገር ኮሪዕና፡ ከም ህዝቢ ድማ ተሓጒስና” ክብል ብምግላጽ ንዕኡን ነቶም ብሉጽ ስራሕ ውሉዶም ክርእዩ ዝበቕዑ ስድራቤቱን ብስም መንግስትን ህዝብን ኤርትራ “ዮሃና” ኢሉ። ተቐዳዳማይ መኽሰብ ብወገኑ ኣብ ዘስምዖ ቃል እዚ ብደረጃ ሃገር ዝተቐበሎ ሽልማት ኣብ መጻኢ ኣብቲ ዓውዲ ዝተዓጻጸፈ ዓወትን ውጽኢት ንከመዝግብ ዝያዳ ድርኺት ከምዝፈጥረሉ ኣረዲኡ። ብመንግስቲን ህዝብን ንዝግበረሎም ዘሎ ምትብባዕ ድማ ምስጋናኡ ኣቕሪቡ። ኣብ መዛዘሚ’ቲ ኣጋጣሚ ኣምባሳደር ዘመደ ንተቐዳዳማይ መኽሰብ ከም መግለጺ ናይቲ ዘመዝገቦ ዓቢ ዓወት ዘመናዊት ‘Trek’ መቀዳደሚት ብሽክለታ ሸሊምዎ። ኣብቲ ኣጋጣሚ ሃገራዊ ፈደረሽን ቅድድም ብሽክለታ ኤርትራ’ውን ንተቐዳዳማይ መኽሰብ ፍሉይ ሽልማት ከበርክተሉ እንከሎ ተቐዳዳማይ መኽሰብ ደበሳይ ብግደኡ ኣብ ዓመተ 2014 ብዩ-ሲ-ኣ ተፈላጥነት ኣብ ዘለዎ ውድድራት ኣፍሪቃ ብዘመዝገቦ ድምር ነጥብታት ንዝተሸለማ ጻዕዳ ናይ ክብሪ ማልያ ንኣምባሳደር ዘመደ ብመልክዕ ህያብ ምብርካቱ ህዝባዊ ርክባት ኮሚሽን ስፖርትን ባህልን ኤርትራ ኣፍሊጡ።
ጻዕዳ ናይ ክብሪ ማልያ